ลีสซิงปล่อยกู้กระฉูดปีหน้า1.1ล้านล.
เช่าซื้อคาดปีหน้าปัจจัยบวกหนุนเพียบ ปล่อยสินเชื่อทะลุ 1.1 ล้านล้านบาท
27 พ.ย. 2555

เช่าซื้อคาดปีหน้าปัจจัยบวกหนุนเพียบ ปล่อยสินเชื่อทะลุ 1.1 ล้านล้านบาท
นายอิสระ วงศ์รุ่ง ประธานกรรมการบริหาร บริษัท ลีสซิ่งกสิกรไทย และประธานสมาคมธุรกิจเช่าซื้อไทย เปิดเผยว่า ในปีหน้าคาดว่าจะเป็นครั้งแรกที่ธุรกิจเช่าซื้อไทยสามารถปล่อยสินเชื่อเช่าซื้อรถได้ถึง 1.1 ล้านล้านบาท หรือเติบโตถึง 20% จากยอดขายรถที่คาดว่าอยู่ประมาณ 1.3 ล้านคัน เมื่อเทียบกับปีนี้ที่คาดว่าธุรกิจเช่าซื้อทั้งระบบจะปล่อยสินเชื่อได้ 8.3-8.5 แสนล้านบาท จากยอดขายรถ 1.4 ล้านคัน 
ทั้งนี้ เนื่องจากในปี 2556 อุตสาหกรรมที่เกี่ยวข้องกับรถยนต์ทั้งหมด ยังคงได้รับอานิสงส์จากโครงการรถยนต์คันแรกของรัฐบาลต่อเนื่องไปถึงปีหน้า แม้ตัวโครงการจะสิ้นสุดในปีนี้ก็ตาม แต่กว่าที่ผู้ผลิตรถยนต์จะส่งมอบรถยนต์ที่ค้างในปีนี้ได้ทั้งหมดก็ใช้เวลาไปถึงช่วงกลางปี 2556 
“ตอนนี้ยังไม่เห็นปัจจัยลบที่จะส่งผลต่อยอดขายรถยนต์ในปีหน้า และในทางกลับกันแนวโน้มเศรษฐกิจยังคงดีต่อเนื่อง ทำให้ลูกค้ามีกำลังซื้อเพิ่มมากขึ้น ทั้งจากเรื่องของค่าจ้าง 300 บาท หรือการลงทุนโครงการขนาดใหญ่ของภาครัฐ ส่วนผลกระทบจากเศรษฐกิจโลก ยุโรปหรือสหรัฐ ก็ไม่ได้มีผลกระทบโดยตรงกับไทย จึงเชื่อว่าเศรษฐกิจปีหน้าไม่มีปัญหา” นายอิสระ กล่าว 
นายอิสระ กล่าวว่า สำหรับผลการดำเนินงานในช่วง 10 เดือนที่ผ่านมา บริษัทปล่อยสินเชื่อได้7 หมื่นล้านบาท จากเป้าที่ตั้งไว้6 หมื่นล้านบาท โดยเติบโตถึง22% เมื่อเทียบกับช่วงเดียวกันของปีก่อน และหนี้ที่ไม่ก่อให้เกิดรายได้ หรือเอ็นพีแอล ต่ำเพียง 0.8% เท่านั้น แต่กำไรคงไม่เพิ่มขึ้นมากนัก เนื่องจากยึดนโยบายความเสี่ยงน้อย รับเฉพาะลูกค้าที่มีเครดิตดีเป็นหลัก แม้จะได้กำไรจากดอกเบี้ยต่ำก็ตาม